બેંગ્લોર , 11 એપ્રિલઃ બેંગ્લોર ખાતે રમાઇ રહેલી આઇપીએલની 12મી મેચમાં કોલકતા સામેની મેચમાં ગેઇલની ધમાકેદાર બેટિંગની મદદથી રોયલ ચેલેન્જર્સે આઠ વિકેટથી વિજય મેળવ્યો છે . કોલકતાએ આપેલા 155 રનના લક્ષ્યાંકને બેંગ્લોરે 17.3 ઓવરમાં હાંસલ કરી લીધો હતો . બેંગ્લોર તરફથી ગેઇલએ શાનદાર 85 રન બનાવ્યા હતા . ગેઇલે 50 બોલનો સામનો કર્યો હતો , જેમાં તેણે નવ છગ્ગા અને ચાર ચોગ્ગા ફટકાર્યા હતા . કોલકતા તરફથી બાલાજી અને મેક્લરેને એક - એક વિકેટ મેળવી હતી . કોલકતા નાઇટ રાઇડર્સ તરફથી મળેલા 155 રનના લક્ષ્યાંકનો પીછો કરી રહેલી રોયલ ચેલેન્જર્સ બેંગ્લોરની ટીમને પ્રથમ ઝટકો એમ અગ્રવાલના રૂપમા પડ્યો હતો , અગ્રવાલ 6 રન બનાવીને મેક્લરેનની ઓવરમાં બિસ્લાના હાથે ઝલાઇ ગયો હતો , જ્યારે વિરાટ કોહલી 35 રનના વ્યક્તિગત સ્કોર પર બાલાજીની ઓવરમાં મોર્ગનના હાથે કેચ આઉટ થઇ ગયો હતો , કોહલીએ 27 બોલનો સામનો કર્યો હતો , જેમાં તેણે ચાર ચોગ્ગા અને બે છગ્ગા ફટકાર્યા હતા . ત્યાર બાદ ગેઇલે તુફાની બેટિંગ કરી હતી . ગેઇલએ અણનમ 85 રન ફટકાર્યા હતા , જ્યારે એબીડી વિલિયર્સે અણનમ 22 રન ફટકાર્યા હતા . આ પહેલા રોયલ ચેલેન્જર્સ સામે ટોસ હાર્યા બાદ પ્રથમ બેટિંગ કરતા નાઇટ રાઇડર્સે નિર્ધારિત 20 ઓવરમાં આઠ વિકેટ ગુમાવીને 154 રન બનાવ્યા હતા . નાઇટ રાઇડર્સ તરફથી સુકાની ગૌતમ ગંભીરે શાનદાર ઇનિંગ રમતા 59 રન બનાવ્યા હતા . ગંભીરે 46 બોલનો સામનો કરીને સાત ચોગ્ગા અને એક છગ્ગો ફટકાર્યો હતો . આ ઉપરાંત યુસુફ પઠાણે 27 અને મનોજ તિવારીએ 23 રનનું યોગદાન આપ્યું હતું . નાઇટ રાઇડર્સની શરૂઆત ખરાબ રહી હતી . માનવિંદર બિસલા સતત ત્રીજી વખત નિષ્ફળ રહ્યો હતો અને ત્રણ રનના વ્યક્તિગત સ્કોર પર મોએસિસ હેનરિક્સની ઓવરમાં લોકેશ રાહુના હાથે કેચ આઉટ થયો હતો . ત્યાર બાદ જેક કાલિસ અને ગંભીરે બીજી ઇનિંગ માટે 51 રનની ભાગીદારી નોંઘાવી હતી . આ વચ્ચે કાલીસે આઇપીએલમાં 2000 રન પૂર્ણ કર્યા હતા . આ મુકામે પહોંચનાર તે પહેલો વિદેશી ખેલાડી છે . કાલિસે 16 રન બનાવ્યા હતા . ત્યારબાદ તિવારી ( 23 ) , મોર્ગન ( 2 ) , ભાટિયા ( 13 ) , મેક્લરેને 2 રનનું યોગદાન આપ્યું હતું . રોયલ ચેલેન્જર્સ તરફથી આરપી સિંહે ત્રણ , હેનરિક્સ અને વિનય કુમારે બે - બે વિકેટ મેળવી હતી .